
Dr. Alexandru Rafila, reprezentantul României la 
OMS: Mă voi vaccina și eu, dar nu în acest 
moment. „Încercările de compromitere a 
încrederii oamenilor în vaccin trebuie rapid 
neutralizate” 


Raluca Oanţă 19/12/2020 


Sursa foto: Facebook 


Dr. Alexandru Rafila, reprezentantul României la OMS și deputat PSD, a anunţat, vineri, la 
un post TV, că se va vaccina cel mai probabil anul viitor, în prezent având anticorpi, după 


infectarea cu coronavirus. 


„Sigur că mă voi vaccina. Nu în acest moment, pentru că boala şi-a produs efectul și 
prezenţa anticorpilor, e evident din studiile făcute, ei nu au mare durabilitate, așa că în 
cursul anului viitor mă voi vaccina și eu. Mulţi trec prin boală și nu știu că au fost infectați, 


dar sunt beneficiari ai vaccinării. Dacă sunt persoane simptomatice nu se face vaccinarea. 


Asta e valabil si în cazul vaccinului gripal”, a spus dr. Alexandru Rafila la Digi24, potrivit 
BITV. 


Întrebat când ar putea fi considerată o reuşită campania de vaccinare, Alexandru Rafila a 
răspuns: 


„O putem considera o reușită când cel puţin 70% din populaţie acceptă să fie vaccinată și 
reuşim să facem acest lucru. Deci sunt două componente: convingerea populaţiei și 


capacitatea sistemului să-l administreze într-un timp foarte scurt. 


(...) Riscul Europei cu două viteze există că dacă noi nu reuşim să convingem 70% şi în 6-9 
luni nu reușim să-i vaccinăm, ci într-un an și jumătate, vor exista probleme legate de 
reluarea activităţilor. E important să nu ajungem în a doua parte a clasamentului” a mai 


spus dr. Alexandru Rafila. 


Potrivit acestuia, principala provocare în atingerea acestui obiectiv ţine de campania de 


informare. 


„Încercările de compromitere a încrederii oamenilor în vaccin trebuie rapid neutralizate”, a 
subliniat dr. Alexandru Rafila. 


